POROČILO KOMISIJE EVROPSKEMU PARLAMENTU IN SVETU

Čeprav se zdi čebelarstvo v primerjavi z drugimi kmetijskimi sektorji še tako majhno, ima pomembno vlogo: poleg tega, da zagotavlja med in druge čebelarske proizvode, prispeva k opraševanju posevkov, sadja, divjih rastlin itd. V skupni kmetijski politiki (v nadaljnjem besedilu: SKP) je na voljo več orodij za podporo sektorju čebelarstva, med katerimi so tudi čebelarski programi, določeni v Uredbi (EU) št. 1308/2013 (v nadaljnjem besedilu: uredba o SUT).

4.3Proračun Unije za nacionalne čebelarske programe in stopnja uporabe

4.2Cilji in ukrepi

3.1Proizvodnja in cene

V skladu s členom 225(a) uredbe o SUT Komisija Evropskemu parlamentu in Svetu vsaka tri leta predloži poročilo o izvajanju ukrepov v zvezi s sektorjem čebelarstva, kakor določajo členi 55, 56 in 57, vključno o novostih v zvezi s sistemom za identifikacijo čebeljih panjev. To poročilo je pripravljeno na podlagi navedene določbe. Pravni predlog mu ni priložen.

Poročilo zajema čebelarska leta 2017–2019, kar ustreza obdobju od 1. avgusta 2016 do 31. julija 2019. To so prva čebelarska leta, v katerih so se uporabljali novi ukrepi. Poročilo vključuje prejete informacije v zvezi s prejšnjimi čebelarskimi leti ter načrtovanimi programi za čebelarska leta 2020–2022, priglašenimi Komisiji do 15. marca 2019.

To je sedmo poročilo Komisije Evropskemu parlamentu in Svetu o izvajanju čebelarskih programov. Poročilo ne vključuje vseh elementov, pomembnih za čebelarstvo, temveč se osredotoča na izvajanje čebelarskih programov. Vsebuje pa kratek pregled sektorja čebelarstva v EU in na kratko predstavlja predlog Komisije za sektor čebelarstva za prihodnjo skupno kmetijsko politiko.

EU neposredno podpira sektor čebelarstva od leta 1997, s čimer daje državam članicam možnost, da pripravijo nacionalne programe za svoj čebelarski sektor. Cilj teh programov je izboljšati splošne pogoje za proizvodnjo in trženje čebelarskih proizvodov: medu, matičnega mlečka, cvetnega prahu, propolisa in čebeljega voska.

Čebelarske programe 50-odstotno sofinancira Evropska unija, trajajo pa tri leta. Programi so prostovoljni, vendar so se za njihovo uvedbo odločile vse države članice, kar priča o velikem interesu držav članic in potrebah sektorja.

2. METODOLOGIJA

Izhodišče za to poročilo so naslednji viri informacij:

-Informacije, ki so jih sporočile države članice v skladu z Delegirano uredbo Komisije (EU) 2015/1366 v zvezi s pomočjo za sektor čebelarstva, vključno s številom čebeljih panjev na njihovem ozemlju.

-Informacije, ki so jih sporočile države članice v skladu z Izvedbeno uredbo Komisije (EU) 2015/1368 v zvezi s pomočjo za sektor čebelarstva, vključno z letnimi poročili o izvajanju, določenimi v členu 10 navedene uredbe. Ta letna poročila vključujejo povzetek nastalih izdatkov v eurih za čebelarsko leto, razčlenjenih po ukrepih, in rezultate na podlagi kazalnikov uspešnosti, izbranih za vsak izvedeni ukrep. Ti kazalniki sicer niso usklajeni na ravni EU in se niso uporabili za sklepne ugotovitve v okviru tega poročila.

-Informacije, prejete od držav članic v skladu z Uredbo Komisije (ES) št. 917/2004 o ukrepih za izboljšanje splošnih pogojev za proizvajanje in trženje čebelarskih proizvodov, ki določa pravila za nacionalne čebelarske programe do čebelarskega leta 2016.

-Podatki Eurostata, podatkovne zbirke ZN Comtrade in Organizacije ZN za prehrano in kmetijstvo (FAO) o proizvodnji medu in mednarodni trgovini.

Podrobni podatki in zbirne preglednice o trgu za med in nacionalnih čebelarskih programih so na voljo na spletišču Komisije.

3. PREGLED SEKTORJA ČEBELARSTVA V EU

3.1 Proizvodnja in cene

Proizvodnja

Številke, sporočene glede programov za obdobje 2020–22, kažejo, da je v EU približno 17,5 milijona panjev, za katere skrbi 650 000 čebelarjev. Število čebelarjev se povečalo v primerjavi s podatki, sporočenimi leta 2016 za programe v obdobju 2017–19. Vendar je treba opozoriti, da ni usklajene metode niti za opredelitev čebelarjev niti za oceno njihovega števila, spremenjena številka pa ne odraža nujno splošnega trenda v tem sektorju.